Gajdoš, Peter, minister obrany SR (2018-02-09):
Ďakujem. Ministerstvo obrany dokumenty, ktoré sa týkajú projektu bojových obrnených vozidiel 8 x 8 spracovalo so súlade s právnymi predpismi Slovenskej republiky a verejnosti prostredníctvom elektronických a printových médií poskytlo všetky potrebné informácie o prijatých rozhodnutiach. Tieto informácie boli poskytnuté vždy po rokovaniach Bezpečnostnej rady Slovenskej republiky a vlády Slovenskej republiky na tlačových konferenciách alebo vyhláseniach ministerstva obrany. Bez problémov som prijal pozvanie na vysvetlenie do výboru pre obranu a bezpečnosť, nielen čo sa týka 4 x 4 alebo 8 x 8, ale aj v procese vysvetlenia tzv. krádeže alebo stratenej munície v muničných skladoch. Mediálna kampaň spochybňujúca celý projekt bola odštartovaná vyhlásením prezidenta Združenia bezpečnostného obranného priemyslu, budem používať skratku ZBOP, ktoré je vlastne občianskym združením, a podľa mojich informácií nebolo toto vyhlásenie konzultované so všetkými členmi prezídia a už vôbec nie so sekciou výrobcov obranného priemyslu. Sekcia výrobcov obranného priemyslu pod záštitou Slovenskej priemyselnej a obchodnej komory združuje výrobcov a celý projekt podporila pritom. Toto je oficiálna sekcia výrobcov obranného priemyslu. Toto vyhlásenie bolo poskytnuté na prieskum ministerstvo obrany uzatvorilo 30. decembra 2016 dohodu so ZBOP-om o zabezpečení spolupráce, v rámci ktorej boli vykonané viaceré formálne, ale aj neformálne rokovania a v rámci ktorých boli prerokované aj otázky projektu bojových obrnených vozidiel 8 x 8. Uvediem príklad: 21. septembra 2017 boli na ministerstve obrany rokovania so zástupcami obranného priemyslu Slovenskej republiky, kde boli prediskutované všetky relevantné otázky projektu a zástupcovia spoločností mali možnosť prezentovať svoje návrhy možnej budúcej participácie na riešení projektu, ako aj možnosť prezentovať svoje produkty obranného priemyslu. Na uvedenom stretnutí sa osobne zúčastnili členovia Prezídia ZBOP vrátane jeho prezidenta. A ďalšie stretnutie so zástupcami tohto združenia bolo aj 24. októbra 2017. Pardon (rečník si odpil vodu z pohára). Na základe týchto faktov mi neostáva nič iné, ako konštatovať, že sa nejedná o diskrimináciu obranného priemyslu, ale len o pokus podporiť niektoré z iných výrobcov bez ohľadu na to, či spĺňa alebo nespĺňa požadované parametre a či je v možnostiach ministerstva obrany takéto vozidlo obstarať a prevádzkovať v ozbrojených silách. Ostro sa ohradzujem proti ďalším tvrdeniam, ktoré uvádzate už v spomínanom odôvodnení tejto schôdze. Dovoľte citovať: „Nákup bojových obrnených vozidiel 8 x 8 za 417 miliónov euro a bojových obrnených vozidiel, viacúčelových taktických vozidiel 4 x 4 sa deje v utajení. Špecifikáciu áut, ktorá by umožnila porovnať ceny, nepoznajú ani ministerskí úradníci, nikto tak nevie vierohodne dokázať, či zvolený spôsob vlastného vývoja na platforme vozidla Patria je ten najvhodnejší.“ Vážení prítomní, ja by som tiež chcel položiť otázku. Ktorých ministerských úradníkov máte na mysli? Či tých, ktorí reálne a v súlade so smernicou ministerstva č. 60 z roku 2012 o vyzbrojovaní intenzívne pracujú v tzv. projektových tímoch a pripravujú podklady pre rozhodnutie vlády Slovenskej republiky? Alebo tých, ktorí vám donášajú častokrát nezákonne získané polopravdy, niekedy klamstvá a komentujú veci, za ktoré nenesú žiadnu zodpovednosť a, žiaľbohu, im ani nerozumejú? (Potlesk.) To sú tie zdroje z armádneho prostredia, ktoré vás informovali o katastrofálnom výsledku vojskových skúšok, ktoré však na Slovensku ešte ani nezačali. (Potlesk.) A pokiaľ a pokiaľ váš dotyčný zdroj, ktorý v rozpore s platným zákonom 215, zvýrazňujem, z roku 2004, neustále platný, informuje neopravné osoby a démonizuje bežné vízie a problémy, ktoré každý projekt prináša, tak potom máte pravdu, títo úradníci o tak citlivých záležitostiach informovaní nie sú. Dovoľte ešte jednu poznámku. Na jednej strane tvrdíte, že sa nejedná o žiadny výskum a vývoj, a na druhej strane pri realizácii a riešení konkrétnych vývojových úloh okamžite spochybňujete spôsobilosť celého projektu. Vráťme sa však k informovanosti. Všetky detaily a konkrétne cenové ponuky sú uvedené v prílohe k materiálu k uzneseniu vlády Slovenskej republiky z 15. novembra 2017. Aby som dokončil tie skúšky, aby vedeli všetci, aká je pravda. Skončili sa podnikové kontrolne skúšky na území Slovenskej republiky, VVP Záhorie, vozidlo bolo prevezené do VVP Lešť, kde boli poučení naši vojaci o budúcnosti vykonávania skúšok z hľadiska časového harmonogramu, ktorý máme, a sme vojaci a ho plníme. V súčasnosti sa nachádza toto vozidlo vo Fínsku a vykonávajú sa na ňom skúšky. Takže toto je realita, pravda, plníme úlohy podľa plánu a skutočne firmy, ktoré riešia uvedené záležitosti so 100-percentnou účasťou štátu, zodpovedajú za to, akým spôsobom budú realizované požiadavky, nie moje, ale Ozbrojených síl Slovenskej republiky ohľadom tých taktických požiadaviek, ktoré sme tuná spomínali. Informácie, ktoré obsahujú menované projekty vyzbrojovania technickej a výrobnej a obchodnej povahy nie sú verejnosti bežne dostupné. A ministerstvo obrany je povinné zodpovedajúcim spôsobom zabezpečiť ich ochranu. Tieto povinnosti vyplývajú z Obchodného zákonníka, ktorý okrem iného upravuje inštitút ochrany obchodného tajomstva. Ministerstvo obrany pre zabezpečenie týchto práv a zamedzenia neoprávnenej manipulácie s poskytovanými informáciami projekty vyzbrojovania vcelku alebo v ich časti spracováva ako utajované skutočnosti v zmysle zákona o ochrane utajovaných skutočností. Naviac tento materiál obsahuje analýzy, ktoré majú vplyv na realizáciu hospodárskych opatrení v prípade krízy a krízového stavu a taktiež obsahujú citlivé informácie o realizácii medzinárodných rokovaní a obsahujú informácie, ktoré sú svojím obsahom utajovanou skutočnosťou cudzej moci. V súlade s platným zákonom, internými a s internými smernicami bol tento materiál stanovený do príslušného stupňa utajenia, ktorý by mal rešpektovať každý slušný občan Slovenskej republiky, ak si dovolím použiť výraz z vašej obľúbenej terminológie. Ministerstvo v rámci riešenia projektu oslovilo viacerých výrobcov a s požiadavkou na predloženie informácií o podmienkach akvizície bojového obranného vozidla 8 x 8. Na základe analýzy predmetnej informácie, ako i prieskumu dostupných produktov na trhu špecialisti na uvedenú oblasť konštatovali, že v súčasnosti sa takýto produkt obstarať priamou cestou nedá. Z tohto zásadného dôvodu sme sa rozhodli ísť cestou výskumu a vývoja nového výrobku v oblasti obrany a bezpečnosti. Tých dôvodov bolo samozrejme viac, napríklad ekonomických, tých spomínaných 4 milióny euro s DPH za cenu jedného vozidla. Pre porovnanie, vami a médiami ospevovaný kontrakt na nákup vozidiel Boxer pre Litvu je priemerná cena na úrovni 5,26 milióna s DPH euro za jeden kus. Za orientačne rovnakú cenu bol ponúkaný aj nám. Médiami zverejnené informácie vytrhnuté z kontextu k ponuke nemeckej súkromnej spoločnosti my vnímame ako hrubú dezinformáciu zo strany autorov článkov so snahou poškodiť ministerstvo obrany. Prepáčte. V súčasnosti čakáme na odpoveď od tejto spoločnosti, aby nám dovolili využiť informácie predloženej ponuky. Takže pokiaľ niekto má tak dobré kontakty, my len uvítame kladnú odpoveď čo najskôr a celú dokumentáciu v objeme 400 strán sme pripravení ponúknuť verejnosti. Ďalšie ponuky, ktoré sme obdŕžali ako informácie o prebiehajúcich akvizíciách, ktoré sme získali z dostupných zdrojov, sú výrazne vyššie, ako je naša. Ak však niekto má konkrétnu ponuku, ktorá by bola aspoň o 10 % lacnejšia ako súčasná cena vozidla, je vítaný u nás na ministerstve a naši odborníci sú pripravení s ním túto záležitosť diskutovať. Ak však takúto ponuku nikto nemá, ide len o fabulovanie a vytĺkanie, prepáčte, politického kapitálu. Ďalšou významnou úlohou bolo zapojiť do projektu aj slovenský obranný priemysel. Vážení páni poslanci, panie poslankyne, v súlade so smernicou Európskej únie č. 81/2009 sú akékoľvek offsety nepovolené. To znamená, že nemôžeme dať do podmienok súťaže mieru zapojenia slovenského priemyslu, pretože takáto súťaž by bola proti zákonom v Slovenskej republike a Európskej únii. Dovoľte mi pripomenúť, že programové vyhlásenie vlády Slovenskej republiky ma zaväzuje podporiť slovenský obranný priemysel a jeho potenciál k teda zabezpečeniu Ozbrojených síl Slovenskej republiky, ako i exportu. Naviac je náš priemysel skutočne spôsobilý vyrábať takéto produkty, ktoré sú porovnateľné kvalitou i cenou s renomovanými svetovými výrobcami, a bolo by trestuhodné takýto potenciál nevyužiť. Nami realizovaný projekt je založený na medzinárodnej spolupráci s renomovaným a dôveryhodným partnerom, ktorá v zmysle tejto smernice, ktorú som spomínal v horeuvedených častiach, o koordinácii postupov pre zadávanie určitých zákaziek na práce, zákaziek na dodávku tovaru a zákaziek na služby verejnými obstarávateľmi alebo obstarávateľmi v oblastiach obrany a bezpečnosti umožňuje realizovať spoluprácu najmenej dvoch krajín v oblasti výskumu a vývoja. Tento návrh medzinárodnej spolupráce v oblasti výskumu a vývoja bojových obrnených vozidiel 8 x 8 bol dôsledne posúdený odbornými zložkami ministerstva a vyhodnotený ako oveľa výhodnejší vo všetkých kritériách obstarania, než iba nákup nových hotových vozidiel bez pridanej hodnoty pre Slovenskú republiku. Bol posúdený z ekonomického, sociálneho, vojensko-technického a výrobno-technologického hľadiska. Tento návrh bol predmetom rezortného a medzirezortného pripomienkového konania a teda podliehal dôkladnej kontrole nielen odborníkmi ministerstva obrany, ale aj ostatných rezortov. V súlade s týmto procesom sa Ministerstvo obrany Slovenskej republiky rozhodlo vyhľadať spomedzi všetkých štátov Európskej únie strategického partnera, ktorý by sa spolupodieľal na výskume a vývoji takéhoto nového výrobku v oblasti obrany a bezpečnosti, ktorý by spĺňal požadované parametre a vlastnosti a schopnosti samozrejme. V súlade s uvedeným bola za strategického partnera vybraná Fínska republika, u ktorej sa našiel v rámci spolupráce v oblasti výskumu a vývoja najväčší prienik a v najväčšej miere vyhovovali potrebám Slovenskej republiky. Dovoľte mi ešte pripomenúť jednu závažnú skutočnosť. Platforma pochádzajúca z produkcie spoločnosti Patria bola selektovaná ako najlepší kompromis medzi cenou a výkonom už v období predchádzajúcej vlády a bolo to testované na VTSU Záhorie. Pokus o realizáciu vzájomnej spolupráce s Poľskou republikou s vozidlom Rosomak na podvozku Patria s inštaláciou nášho zbraňového systému bol riešený už v roku 2014. Žiaľ, podmienky, ktoré mali predurčovať výhodnosť tejto spolupráce, to znamená, dosiahnuť rovnako výhodné podmienky výmeny výrobkov na jednej a druhej strane sa nepodarilo naplniť. Naviac cenové relácie, ktoré poľská strana ponúkala, boli ekonomicky menej výhodné ako tie, čo sme dosiahli rokovaním s fínskym partnerom. Ak to teda môžem zhrnúť, už pred viac ako štyrmi rokmi vybrala pre vozidlo 8 x 8 platformu vozidla Patria. Rozdiel medzi predchádzajúcim a súčasným projektom je v lepšej cene, v modernej verzii a v zbraňovom systéme najnovšej generácie slovenskej výroby. To všetko vyvinuté špeciálne pre Ozbrojené sily Slovenskej republiky. V súlade so zákonom č. 343 o verejnom obstarávaní a o zmene a doplnení niektorých zákonov v znení neskorších predpisov uvedený program spolupráce vychádzajúci z výskumu a vývoja, ktorý spoločne vykonáva Slovenská a Fínska republika pri vývoji nového výrobku v oblasti obrany a bezpečnosti, vyústil k uzatvoreniu technickej dohody medzi Ministerstvom obrany Slovenskej republiky a Fínskej republiky, čo bolo v súlade so zákonom o verejnom obstarávaní. Výsledkom výskumu a vývoja v súlade s technickou dohodou je teda overiť si skutočnosť, že je možné vyrobiť nový výrobok s parametrami, vlastnosťami a schopnosťami požadovanými zo strany Ozbrojených síl Slovenskej republiky. Nový výrobok v oblasti obrany a bezpečnosti, ktorého požadované parametre nemá iný výrobok nachádzajúci sa na trhu, môže následne Slovenská republika po ukončení výskumu a vývoja za účelom zhodnotenia investovaných financií odkúpiť. Úspešným zavŕšením celého projektu Slovenská republika získa tzv. priemyselné vlastníctvo a bude spôsobilá realizovať podstatnú časť výroby vlastnými kapacitami a zároveň zabezpečí celý ďalší životný cyklus. Štátu prechádza duševné vlastníctvo jedinečnej konfigurácie a interface medzi podvozkom a zbraňovým systémom. Tieto podmienky umožnia prípadný export v spolupráci s partnerskou stranou a ďalší vývoj a modernizáciu týchto vozidiel v budúcnosti vlastnými silami, čiže vo vlastných podnikoch. Častokrát počúvam spochybňovanie realizácie vývoja a výskumu. Pokúsim sa objasniť niekoľko technických detailov, v čom uvedený výskum spočíva. Povinnosťou nášho partnera bolo zhotoviť podvozok, ktorý bude mať základnú balistickú ochranu v tzv. leveli 3 s možnosťou zvýšenia a zároveň si zachová mobilitu do tej úrovni, že bude schopné prekonávať pri maximálnej hmotnosti 26 ton vhodné prekážky bez prípravy plavbou. Slovenská republika vyvinie zbraňový systém v podobe diaľkovo ovládanej veže s nezávislým veliteľským panoramatickým zameriavačom a s integrovaným protitankovým raketovým kompletom najnovšej generácie, čož je novinka. V podobe zahájenia projektu takéto vozidlo na trhu nebolo k dispozícii, ako som už spomínal, a v prípade vývoja takéhoto vozidla by sme museli akémukoľvek výrobcovi naviac zaplatiť v cene celého kontraktu. Projekt vozidiel 8 x 8 je vysoko odborný projekt bez akýchkoľvek vplyvov do prípravy návrhov, riešení, bol riešený projektovým tímom v zložení z odborníkov ministerstva obrany a Ozbrojených síl Slovenskej republiky. Plne sme rešpektovali požiadavky ozbrojených síl. Vážené pani poslankyne, páni poslanci, chcel by som zároveň zdôrazniť, že v zmysle zákona č. 575/2001 ministerstvo obrany je oprávnené realizovať vlastný vývoj a výskum. Doteraz bolo od vzniku Slovenskej republiky realizovaných celkovo 138 projektov, čiže nie len Gajdoš, z ktorých niektoré svojím objemom finančných prostriedkov výrazne prevyšovali súčasný projekt vývoja bojových obrnených vozidiel 8 x 8, zdôrazňujem, vývoja. Nerozumiem teda, prečo je ministerstvo obrane dané za vinu, že realizuje opatrenia napĺňaniu poslania s využitím vlastných výskumno-vývojových kapacít a v rozsahu pridelených zdrojov a právomocí k zabezpečeniu obranyschopnosti Slovenskej republiky. Kritizujete nás za to, že sa snažíme podporiť domáci priemysel. Investovať peniaze daňových poplatníkov na Slovensku, zabezpečiť obranyschopnosť Slovenskej republiky vlastnými silami a prostriedkami a prispieť aj k rozvoju ekonomiky a získania moderných poznatkov a technológií zo sveta, zo zahraničia. Ďalej mi dovoľte vyjadriť sa k ďalším vašim tvrdeniam. Citujem: „Otázne je aj deklarovaných 70-percentné zapojenie domáceho obranného priemyslu, keďže v skutočnosti pôjde o montáž komponentov dovezených zo zahraničia. Novinári opakovane usvedčili ministerstvo, že nehovorí pravdu, keď tvrdí, že nemecké a francúzske firmy nechceli spolupracovať so slovenskými firmami alebo že tender nie je možný pre časovú tieseň.“ Môžem len konštatovať, že 70-percentné zapojenie domáceho priemyslu bolo konzultované s odborníkmi slovenského priemyslu a bolo konštatované, že vozidlo bude spĺňať podmienky na ochrannú značku „vyrobené na Slovensku“ a zároveň celý životný cyklus realizovaný na Slovensku bude zhruba v 70-percentnej celkovej nákladovosti. Musíme si uvedomiť, že pri realizácii sériovej výroby dokážeme toto číslo povedať, pardon, musíme si uvedomiť, že až pri realizácii sériovej výroby dokážeme toto číslo povedať s absolútnou presnosťou. K ďalšiemu konštatovaniu ohľadne mediálneho dokazovania si, či boli firmy ochotné spolupracovať, môžem len zopakovať, že pre naplnenie platnej legislatívy a pre naplnenie vlastných kapacít sme vybrali riešenie typu vláda – vláda, ktoré vyhovovalo našim požiadavkám a možnostiam. Vyjadrenie, že k projektu modernizácie ministerstvo odmietlo pustiť analytikov z Útvaru hodnoty za peniaze pri ministerstve financií, prepáčte, je do neba volajúce klamstvo. Dovoľte pár postrehov. V rámci medzirezortného pripomienkového konania pri príprave materiálu do vlády Slovenskej republiky bolo vykonané medzirezortné konferenčné pripomienkové konanie, stretnutie medzi zástupcami ministerstva obrany a všetkých zainteresovaných ministerstiev. Na rokovaní vlády Slovenskej republiky pri predkladaní materiálov bol čítaný ministrom financií posudok Útvaru hodnota za peniaze. Medzi Ministerstvom obrany Slovenskej republiky a Útvarom hodnota za peniaze prebieha intenzívna komunikácia, o čom sú aj písomné dôkazy. Počas rokovaní boli prediskutované otázky investičných a prevádzkových nákladov počas obdobia životnosti techniky, odborné a ekonomické hodnotenia alternatív spolu s odporúčanou alternatívou a špecifikácia nákupu zvolenej alternatívy obstarania. Všetky pripomienky v rámci medzirezortného pripomienkového konania, ktoré boli uplatnené zo strany ministerstva financií, boli akceptované. Ak by to tak nebolo, nebolo by možné predložiť uvedený materiál do vlády Slovenskej republiky na schválenie. Preto sa ohradzujem proti takýmto tvrdeniam. Vážení prítomní, predkladatelia dnešného návrhu, toto je ďalší dôkaz toho, že pred vytĺkaním politického kapitálu vás nezastaví skutočne asi nič, ani obranyschopnosť Slovenskej republiky, poškodzovanie dobrého mena slovenských priemyselných subjektov, znižovanie dôveryhodnosti ozbrojených síl v očiach širokej verejnosti a zahraničných partnerov. Vaše súčasné aktivity už v dnešnej dobe podľa môjho názoru poškodzujú exportný potenciál nášho obranného priemyslu a v prípade, že nebudú realizované jednotlivé modernizačné projekty včas a v dostatočnej kvalite, aj obranyschopnosť Slovenskej republiky. V otázke transparentnosti pri procese obstarania vozidiel 8 x 8, môžem len zopakovať, že v procese prípravy návrhu riešenia projektu, ako aj oprávnenosti nákladov ministerstvo obrany posudzovalo všetky dostupné spôsoby a formy obstarania, vyberalo sa skutočne zo všetkých možností. Nechcem ich tu citovať. Posudzovali sa pozitíva, ale aj negatíva týchto spôsobov obstarania s prihliadnutím na špecifiká projektu. Našou filozofiou je, aby čo najväčšia časť investovaných prostriedkov zostala na území Slovenskej republiky a súčasne výroba a výdavky a dodávky by boli realizované v čo v najväčšej miere vlastnými kapacitami slovenského obranného priemyslu. Myslím si, že na tom skutočne nič nie je zlé. Pre naplnenie tohto cieľa bolo vybrané najvhodnejšie riešenie obstarania – obstaranie uzatvorením dohôd medzi vládami dvoch krajín. Zástupcovia obranného priemyslu Slovenskej republiky deklarovali pripravenosť na výrobu a zabezpečenie dodávok bojových obrnených vozidiel. Týmto riešením sa dôsledne napĺňa operačná požiadavka ozbrojených síl a ustanovenia programového vyhlásenia vlády Slovenskej republiky na roky 2016 až 2020 o podpore slovenského obranného priemyslu. Súčasne realizáciou tohto projektu formou vláda – vláda získame vojenské a ekonomické prínosy, ako sú využitie vlastného vývoja určitých komponentov so 100-percentným zaistením bezpečnosti dodávok v čase krízovej situácie. Myslí sa tým vojna, vojnový stav. Zvýšenie zamestnanosti, hovorilo sa tu 50 %, obidva projekty by mali dosiahnuť aj zvýšenie do 150 pracovných miest. Nárast objemu výroby spojený s vyšším odvodom do štátneho rozpočtu zo strany jednotlivých výrobcov a subdodávateľov. Podpora a prehĺbenia integrácie a ukotvenia kľúčových priemyselných odvetví Slovenskej republiky, ako napríklad strojárstva a elektrotechniky. Zvýšenie udržania zamestnanosti vysokokvalifikovaných zamestnancov v dlhodobom horizonte. Vytvorenie predpokladov pre predaj výzbroje aj na ďalšie zahraničné trhy s adekvátnym prínosom opäť do štátneho rozpočtu. Udržanie kľúčových schopností obranného priemyslu Slovenskej republiky a rozvoj technologického a vedomostného potenciálu vo vývoji a výrobe špičkových technológií. Zvýšenie spôsobilosti Ozbrojených síl Slovenskej republiky obstaraním výzbroje spĺňajúcej požadované štandardy NATO a kompatibility pri spoločnom nasadení koaličných síl do operácií. Zabezpečenie a poskytnutie výcviku jednotiek a obsluhu výzbroje vlastnými obrannými kapacitami. Na záver tejto časti môžem opäť konštatovať, že vyjadrenia o nedodržaní transparentnosti pri nákupe vozidiel 8 x 8 sú len účelovým spochybnením reálne prebiehajúcich procesov. Mimochodom, celý proces bol však riadne oznámený Európskej komisii, ktorá nevzniesla žiadne námietky. Argumentujete možnou korupciou a pritom naším strategickým partnerom je Fínsko. Podľa viacerých neziskových organizácií hodnotiacich úroveň korupcie v jednotlivých krajinách patrí Fínsko medzi krajiny s najmenšou mierou korupcie. Skutočne si myslíte teda, že by takýto partner išiel do vzťahu vláda – vláda, pokiaľ by mal akékoľvek pochybnosti o transparentnosti celého procesu? (Potlesk.) Európska komisia nemá pochybnosti, Fínsko nemá pochybnosti, ale slovenská opozícia vyjadruje znepokojenie nad transparentnosťou celého procesu. Kričíte, že nemáte dostatok informácii, avšak naše pozvanie na Industry Day, kde boli prezentované vozidlá 4 x 4 a funkčný demonštrátor 8 x 8, prijal iba jeden opozičný poslanec, pán Vašečka. (Potlesk.) K otázke nevôle koaličných partnerov o podozrení nehospodárnosti a nevhodnosti postupov ministerstva, vyjadrenia predsedu vlády Slovenskej republiky o pripustení, že Slovensko nakoniec vyvinuté transporty nekúpi a usporiada medzinárodný tender, opäť môžem len povedať, že platí uznesenie vlády Slovenskej republiky č. 537 z roku 2017 z 15. novembra, ktoré ministerstvu obrany a mne ukladá po výrobe prototypu vozidla 8 x 8 vykonať kontrolu na vojskové skúšky a následne do konca roku 2018 predložiť do vlády Slovenskej republiky ich výsledky s návrhom riešenia obstarania vozidiel 8 x 8. V súčasnosti prebieha proces vykonávania skúšok, proces výskumu a vývoja, teda nie je ešte ukončený. V prípade kladných výsledkov a realizácie technicko-organizačných opatrení, verím, že vozidlo sa stane súčasťou výzbroje ozbrojených síl a jeho kvality prispejú k zvýšeniu našej bezpečnosti. V tejto súvislosti by som chcel ubezpečiť, že odborníci, ktorí sa na vývoji a skúškach vozidla podieľajú, na rozdiel od vás teda, pán poslanec Krajniak, nechcem sa vás nejakým spôsobom dotknúť, v Afganistane boli. Som presvedčený, že nikto z nich by nikdy nedoporučil a neodporučil akýkoľvek zbraňový systém do používania, ktorý by nezaručoval maximálnu možnú mieru využiteľnosti pri vedení bojovej činnosti. V tom prípade by to bola skutočne sebevražda. Zopár slov k projektu 4 x 4. Projekt bojového obrneného vozidla 4 x 4 bol pripravovaný v súlade so smernicami ministerstva obrany o vyzbrojovaní na základe požiadavky ozbrojených síl. Za týmto účelom bola vypracovaná štúdia realizovateľnosti. Súčasťou štúdie bola analýza parametrov v tejto dobe vyrábaných vozidiel 4 x 4 s posúdením zhodnosti parametrov oproti požadovaným. V štúdii boli prvé kalkulácie nákladov na obstaranie vozidla a logistickú podporu v rámci životného cyklu, hlavných komponentov zbraňových a komunikačných systémov a doplnkovej výbavy. Na základe rozhodnutia kolégia ministra obrany bol spracovaný a odsúhlasený návrh na obstaranie a finančné zabezpečenie projektu, ktorý slúžil ako podklad pre spracovanie materiálu do vlády Slovenskej republiky. V opätovnej snahe dosiahnuť ekonomické benefity, bezpečnosť dodávky a samostatnosť pri zabezpečení krízy a krízového stavu ministerstvo obrany navrhlo riešenia vývoja vozidla spĺňajúceho požiadavky ozbrojených síl v spolupráci so strategickým partnerom regionálneho významu. Do dnešnej doby boli vykonané rokovania so 14 potenciálnymi dodávateľmi a fyzicky bolo prezentovaných a čiastočne odskúšaných 11 typov vozidiel. Prebiehajú zložité analýzy a ďalšie rokovania o potencionálnom zapojení slovenských vývojových a výskumných kapacít. Predpoklad ukončenia týchto procesov a príprava materiálu do vlády Slovenskej republiky je v prvej polovici roku 2018. Všetky zverejniteľné informácie budú včas poskytnuté verejnosti, tak ako bolo aj uznesenie vlády vrátané komuniké z rokovania vlády. K ďalším skutočnostiam, ktoré uvádzate v odôvodnení tejto schôdze, dovolím si zásadne namietať, že „doterajšie správanie ministerstva pri nákupe stíhačiek je rovnako podozrivé“, a taktiež, že „SNS sa snaží nákup alebo prenájom nových stíhačiek čo najviac predražiť“. Pre realizáciu obmeny lietadiel MIG 29 Ozbrojených síl Slovenskej republiky rezort obrany Slovenskej republiky v uplynulých rokoch uskutočnil množstvo krokov. Požiadavka na projekt viacúčelové taktické lietadlá – obmena stíhacích lietadiel bola spracovaná dňa 19. 9. 2013. V decembri 2013 bola dokončená analýza možnosti ďalšieho riešenia rozvoja taktického letectva, zabezpečenia ochrany vzdušného priestoru. Pre realizáciu modernizácie vzdušných síl rezort obrany spracoval koncepciu rozvoja vzdušných síl, ktorú vláda Slovenskej republiky schválila dňa 14. 5. 2014. Koncepcia rozvoja vzdušných síl stanovila ako riešenie problematík taktického letectva prenájom, nákup letových hodín a nových taktických lietadiel. V rámci prieskumu a zisťovania možnosti riešenia problematiky taktických lietadiel zaslalo ministerstvo obrany v rokoch 2013 – 2014 vybraným svetovým výrobcom a vládam požiadavku o informácie, tzv. request for informations ohľadne prenájmu nových taktických lietadiel. Oslovené strany vo svojej odpovedi uviedli, okrem švédskej strany, že neposkytujú prenájom taktických lietadiel. Jedine švédska strana odpovedala, že je možný prenájom, teda nákup letových hodín taktických lietadiel JAS 39 Gripen pre Slovenskú republiku. V októbri 2014 môj predchodca vydal úlohu realizovať obmenu lietadiel MIG 29, vláda Slovenskej republiky 18. 3. 2015 schválila svojím uznesením návrh na vyjadrenie súhlasu zahájením rokovaní k obmene taktických lietadiel. V nadväznosti na súhlas vlády Slovenskej republiky pokračovalo ministerstvo obrany v spoločných rokovaniach s agentúrou FMV ohľadom prípravy kontraktu prenájmu nových taktických lietadiel JAS 39 Gripen. Cieľom rokovaní bolo uzatvorenie potrebných zmluvných dokumentov na prenájom, ešte raz zvýrazňujem, prenájom alebo nákup letových hodín taktických lietadiel JAS 39 Gripen, čiže lietadlá by sme nevlastnili týmto spôsobom. Rokovania však nedospeli k podpisu potrebných zmlúv na prenájom lietadiel JAS 39 z nasledujúcich dôvodov: Švédska strana počas celých rokovaní deklarovala iný právny výklad pojmu prenájom ako slovenská strana. Neschopnosť dohodnúť sa na právnom poriadku pri riešení sporov, absencia sankcií za nedodržanie zmluvných záväzkov, neprimerané a nejednoznačne vymedzené sankcie za porušenie zmluvných povinnosti slovenskou stranou, absencia voľby rozhodného práva, uplatnenie zmluvy o dvojitom zdanení, zrážková daň, švédska strana požadovala neuplatňovanie, zrážkovú daň v tomto kontrakte. Myslíte si, že takto nevýhodný kontrakt som mal podpísať? Asi nie. Preto pre zabezpečenie pokračovania procesu obmeny lietadiel MIG 29 rezort obrany spracoval a predložil do vlády Slovenskej republiky návrh na rozšírenie môjho mandátu na rokovanie jednak s ďalšími vládami a ďalšími možnosťami zabezpečovania novej techniky formou nákupu, prenájmu alebo lízingu. Vzhľadom na všetky okolnosti návrh na zabezpečenie vzdušného priestoru predložiť na rokovanie Bezpečnostnej rady a vlády Slovenskej republiky na schválenie najneskôr 29. júna 2018, tak ako rozhodol predseda vlády. Za účelom získania úplnej a konečnej ponuky sme oslovili vládu Spojených štátov amerických a Švédska. Z toho vyplýva, že nebudeme nakupovať ruskú techniku. A môžem vás ubezpečiť, že obmena lietadiel je jednou z našich priorít. K samotnej prevádzke MIG 29 v rámci abonenta by som rád zvýraznil niektoré fakty. V roku 2016 prevádzkyschopnosť lietadiel MIG 29 dosiahla najvyššiu schopnosť v rámci trvania abonentskej zmluvy, to znamená, za všetky predchádzajúce obdobia. Áno, v roku 2017 sme mali nižšiu úroveň oproti 2016 na tento stav, ale nemá vplyv iba úroveň zabezpečenia abonentskej zmluvy, ale aj nedostatok zdrojov v rezorte, ktorý sa za, ktorý má za následok za zhoršujúci stav jednak pozemného zabezpečenia prevádzky, infraštruktúry a údržby letiskových plôch. Páni poslanci, panie poslankyne, musíme si tiež uvedomiť, že výmena modernej leteckej techniky nie je skutočne riešenie čarovným prútikom, ktorá odstráni problémy v prevádzke. Ministerstvo obrany Slovenskej republiky musí uvážlivo zvážiť všetky aspekty, ktoré sprevádzajú túto akvizíciu. Musíme vyriešiť problémy personálne, s infraštruktúrou, s prechodným výcvikom a toto všetko musí byť harmonizované a zabezpečené potrebnými zdrojmi. Ako ďalší príklad netransparentnosti nákupu na ministerstve obrany uvádzate aj nákup lietadiel dopravných C 27 JE Spartan. Uvádzate, že hoci nákup uskutočnil môj predchodca, ja pokračujem v utajovaní detailov kontraktu. K obstaraniu lietadiel C 27 Spartan vám teda poviem nasledovné: Pri obstaraní týchto lietadiel rezort obrany od samého začiatku postupoval transparente a v súlade so zákonmi Slovenskej republiky. Požiadavku na riešenie operačnej potreby dopravného letectva rezort začal riešiť v roku 2005, čiže pozrite si, 13-ročná doba. Za účelom obstarania taktických dopravných lietadiel ministerstvo obrany v zmysle uznesenia vlády č. 466 zo dňa 9. 7. 2008 vyhlásilo dňa 5. 8. 2008 verejnú obchodnú súťaž. Vyhlásená verejná obchodná súťaž bola uskutočnená v zmysle platnej legislatívy Slovenskej republiky. Boli uskutočnené tri kolá súťaže, pričom regulárnym víťazom tejto medzinárodnej súťaže sa stala spoločnosť Aeronautica s lietadlom C 27 Spartan, v súčasnosti je to spoločnosť Leonardo, pretože prešla fúziou. Od roku 2008 do roku 2014 Ministerstvo obrany Slovenskej republiky na základe rôznych príčin neuzavrelo, neuzatvorilo zmluvný vzťah s víťazom súťaže. Nemožnosť obstarania lietadiel sa v tej dobe zdôvodňovala rôzne. V tejto súvislosti považujem za nutné vás informovať, že Ministerstvo obrany Slovenskej republiky v novembri 2010 za vedenia môjho predchodcu pána Galka dostalo novú ponuku na dodanie dvoch lietadiel C 27 JE Spartan, ktorá ministerstvom obrany v danej dobe nebola akceptovaná, išlo pritom o zníženie ceny dvoch lietadiel a sumu 13 miliónov euro, uvedené lietadlá boli predurčené pre Bulharskú republiku. Pýtam sa pána poslanca, keď tak oduševnene deklaruje váš, teda deklarujete váš úprimný záujem o bezpečnosť Slovenskej republiky, prečo ste teda neušetrili túto sumu? Pričom mne sa vyčíta, že som dokázal na projekte uplatniť iba 879-tisíc, to je tých spomínaných približne 900-tisíc euro zmluvnej pokuty. Čo sa týka informácií a špekulácií, že pokračujem v utajovaní detailov kontraktu, môžem vás ubezpečiť, že to tak nie je. Postupujem presne v súlade s platnou legislatívou. Uzatvorené zmluvy nie sú povinne zverejňovanými zmluvami podľa zákona o slobodnom prístupe k informáciám. Technický popis lietadiel, popis logistickej podpory a výcviku, informácie o operatívnych náhradných dieloch, popis dostupnosti náhradných dielov systému tvoria obchodné a výrobné tajomstvo spoločnosti Leonardo a nie sú tretím stranám zverejňované. Talianska strana o tejto skutočnosti písomne informovala ministerstvo obrany pri podpise zmlúv dňa 29. 10. 2014 a opakovane potvrdila svoje stanovisko listom zo dňa 19. 5. 2017. Zároveň sme začali všetky kroky za účelom úpravy infraštruktúry, samozrejme aj na letisku Kuchyňa. Vážení prítomní, zároveň chcem opätovne zdôrazniť, že súčasné vedenie Ministerstva obrany Slovenskej republiky postupovali pri rokovaniach so zahraničným partnerom vysoko efektívne, ekonomicky a v súlade so všetkými právnymi normami. V minulosti na tomto projekte mohla byť dosiahnutá aj vyššia miera úspor, čo je zrejmé z môjho vystúpenia a skutočne som hrdý, že aspoň takto sumu sa nám podarilo ušetriť. V krátkosti sa ešte aj dotknem témy obstarania spomínaných rádiolokátorov 3D stredného dosahu. Obstaranie rádiolokátorov začal riešiť už môj predchodca, pán minister alebo exminister Glváč. Pre riešenie uvedenej situácie rezort obrany Slovenskej republiky uskutočnil v minulosti niekoľko krokov. Bezpečnostná rada Slovenskej republiky a vláda Slovenskej republiky dňa 3. 12. 2014 schválila návrh riešenia zabezpečenia obnovy a prevádzky rádiolokačnej techniky. Ministerstvo obrany dňa 22. 12. 2014 vyhlásilo predbežné oznámenie pre zákazky v oblasti obrany a bezpečnosti ohľadom obstarania 3D radarov. Dňa 3. 6. 2015 bola vyhlásená verejná medzinárodná súťaž na obstaranie štyroch súprav 3 plus 1 ako opcia rádiolokátorov 3D stredného dosahu, ktorá je realizovaná postupom užšej súťaže s medzinárodnou účasťou. Predpoklad dodania štyroch kusov 3D radarov bol stanovený na roky 2016 až 2019 v celkovej sume 60 miliónov euro. Vzhľadom k tomu, že súťažné podklady obsahujú utajované informácie, výberové konanie musí byť realizované vo vyhradenom režime. To predpokladá v prvom kroku podpis zmlúv o postúpení utajovaných skutočností, tzv. ZOPUS a bez tohto podpisu nie je možné poskytnúť spoločnostiam výrobcom radarov utajované informácie. Do dnešného dňa po dva a trištvrte roku sa to skutočne nepodarilo, nie našou vinou, ale vinou firiem. Stále nie sú s uchádzačmi uzatvorené potrebné tieto zmluvy. Ak teda dospejeme k záveru, že zrušíme použitý postup obstarávania 3D radarov, zvýrazňujem, zatiaľ sme súťaž nezrušili, tak to bude po zvážení všetkých okolností a po dôslednom vyhodnotení udalostí, ktoré bezprostredne predchádzali prijatiu tohto rozhodnutia. A teda zároveň zdôrazňujem, že nie je pravdou, ešte raz, že tender na radary už bol zrušený, tak ako to zaznelo v niektorých médiách. Vážené pani poslankyne, vážení páni poslanci, pokiaľ nájdeme konsenzus na realizáciu potrebných modernizačných projektov, pokiaľ nenájdeme teda konsenzus na realizáciu potrebných modernizačných projektov, skutočne ohrozujeme samú podstatu štátnosti. Ozbrojené sily sú jedným z nositeľov, zasluhujú si pozornosť a podporu a myslím si, že teda nie je účelovú škandalizáciu. Nám nevadí kritika, nám nevadí kontrola, pokiaľ je konštruktívna a s čistým úmyslom, vrátane budúceho poslaneckého prieskumu. Opakujem, my sa nebránime diskusii v odbornej rovine a snažíme sa prijímať maximálne efektívne opatrenia k splneniu úloh, ktoré nám vyplývajú z Ústavy Slovenskej republiky a platnej legislatívy. Ďakujem skutočne za pozornosť a moje, verím tomu, že nie vyčerpávajúce pre vás objasnenie problematiky. Ďakujem. (Potlesk.)